Afgørelse nr. 3/1999 truffet af Associeringsrådet EU-Letland

den 28. juli 2000

om vilkår og betingelser for Letlands deltagelse i det flerårige fællesskabsprogram for energieffektivitet, Save II

(2000/563/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Letland på den anden side(1), særlig artikel 109, og

ud fra følgende betragtning:

I henhold til artikel 109 i Europaaftalen kan Letland deltage i Fællesskabets rammeprogrammer, særprogrammer, projekter eller andre foranstaltninger, bl.a. på energiområdet, og associeringsrådet træffer afgørelse om de vilkår og betingelser, der skal gælde for Letlands deltagelse i aktiviteterne -

TRUFFET FØLGENDE AFGØRELSE:

Artikel 1

Letland deltager i Det Europæiske Fællesskabs Save II-program i henhold til de vilkår og betingelser, der er fastsat i bilag I.

Artikel 2

Denne afgørelse gælder i hele Save II-programmets gyldighedsperiode.

Artikel 3

Denne afgørelse træder i kraft den første dag i måneden efter dens vedtagelse.

Udfærdiget i Bruxelles, den 28. juli 2000.

På associeringsrådets vegne

H. Védrine

Formand

(1) EFT L 26 af 2.2.1998, s. 1.

BILAG I

Vilkår og betingelser for Letlands deltagelse i det flerårige fællesskabsprogram for energieffektivitet, Save II

1. Letland deltager i alle foranstaltninger under Fællesskabets flerårige program for energieffektivitet, Save II (i det følgende benævnt Save II), i overensstemmelse med de målsætninger, kriterier, procedurer og frister, der er fastlagt i Rådets beslutning 96/737/EF om et femårigt program for forberedelse og gennemførelse af foranstaltninger, der på effektiv vis tager sigte på at fremme energieffektiviteten i Fællesskabet, medmindre denne afgørelse indeholder andre bestemmelser.

2. Vilkårene og betingelserne for fremlæggelse, vurdering og udvælgelse af ansøgninger med tilknytning til støtteberettigede institutioner, organisationer og enkeltpersoner i Letland er de samme som vilkårene og betingelserne for støtteberettigede institutioner, organisationer og enkeltpersoner i Fællesskabet inden for rammerne af Letlands økonomiske bidrag minus administrationsomkostninger som fastsat i bilag II.

3. Om fornødent vil det for at sikre Save II's fællesskabsdimension være nødvendigt, at transnationale projekter og aktiviteter foreslået af Letland omfatter et minimalt antal partnere fra Fællesskabets medlemsstater. Dette minimale antal vil som led i gennemførelsen af Save II blive fastsat under hensyn til de forskellige aktiviteters egenart, antallet af partnere i forbindelse med et givet projekt og antallet af lande, som deltager i aktiviteten.

Letland betaler sit fulde bidrag via sit nationale budget, da der ikke er anmodet om Phare-bistand hertil.

4. Letland træffer alle fornødne foranstaltninger til at sikre national koordination og organisation af deltagelsen i Save II.

5. Letland indbetaler hvert år et bidrag til Den Europæiske Unions almindelige budget til dækning af omkostningerne ved landets deltagelse i Save II (se bilag II).

Associeringsudvalget kan i fornødent omfang justere dette bidrag.

6. Fællesskabets medlemsstater og Letland vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for personer, der rejser mellem Letland og Fællesskabets medlemsstater i forbindelse med deltagelse i aktiviteter, som er omfattet af denne afgørelse.

7. Med forbehold af det ansvar, der i medfør af artikel 5 i Rådets beslutning om Save II påhviler Kommissionen og Revisionsretten for De Europæiske Fællesskaber med hensyn til overvågning og evaluering af Save II, vil Letlands deltagelse i programmet til stadighed blive overvåget af Letland og Kommissionen for De Europæiske Fællesskaber på et partnerskabsgrundlag. Letland vil forelægge Kommissionen de fornødne rapporter og medvirke ved andre særlige aktiviteter, som Fællesskabet tager initiativ til i denne sammenhæng.

8. Med forbehold af de procedurer, der er omhandlet i artikel 4 og 5 i beslutningen om Save II, vil Letland blive opfordret til at deltage i koordinationsmøder vedrørende ethvert spørgsmål med tilknytning til gennemførelsen af denne afgørelse forud for de ordinære møder i Save-udvalget. Kommissionen informerer Letland om resultaterne af disse ordinære møder.

9. Det sprog, der benyttes som led i ansøgningsprocessen, i kontrakter og rapporter og i forbindelse med andre administrative arrangementer under Save II-programmet, skal være et af Fællesskabets officielle sprog.

BILAG II

Letlands finansielle bidrag til Save II

1. Letlands finansielle bidrag omfatter:

- tilskud og anden finansiel støtte via programmet til lettiske deltagere

- de ekstra administrationsomkostninger i forbindelse med forvaltningen af programmet, der påløber for Kommissionen for De Europæiske Fællesskaber som følge af Letlands deltagelse.

2. For hvert regnskabsår må summen af tilskud og enhver anden økonomisk støtte, som lettiske støttemodtagere opnår fra programmet, ikke overstige det bidrag, som Letland betaler, efter fradrag af de ekstra administrationsudgifter.

Hvis det bidrag, som Letland har betalt til Den Europæiske Unions almindelige budget, efter fradrag af de ekstra administrationsomkostninger viser sig at være større end summen af tilskud og anden økonomisk støtte, som lettiske støttemodtagere opnår fra programmerne, fremfører Kommissionen saldoen til det følgende regnskabsår og trækker beløbet fra det følgende års bidrag. Hvis der stadig består en sådan saldo, når programmet slutter, vil det pågældende beløb blive udbetalt til Letland.

3. Letlands årlige bidrag andrager fra 2000 57942 EUR. Af dette beløb dækker 3942 EUR de supplerende administrative udgifter i tilknytning til Kommissionens forvaltning af programmet, der skyldes Letlands deltagelse.

Letland betaler sit fulde bidrag via sit nationale budget, da der ikke er anmodet om Phare-bistand hertil.

4. Finansforordningen vedrørende Den Europæiske Unions almindelige budget finder anvendelse, bl.a. hvad angår forvaltningen af Letlands bidrag.

Ved denne afgørelses ikrafttræden og i begyndelsen af hvert år sender Kommissionen Letland en indkaldelse af midler svarende til landets bidrag til dækningen af omkostningerne i henhold til denne afgørelse.

Dette bidrag vil blive udtrykt i euro og skal indbetales til en af Kommissionens EUR-bankkonti.

Letland indbetaler senest tre måneder efter, at indkaldelsen af midler er afsendt, sit bidrag til dækningen af de årlige omkostninger i henhold til denne afgørelse i overensstemmelse med indkaldelsen af midler. Enhver forsinkelse ved betalingen af bidraget vil medføre, at Letland skal betale renter af det udestående beløb fra forfaldsdagen. Rentesatsen svarer til den sats, som ECB anvender på sine transaktioner i euro i den måned, hvor forfaldsdatoen ligger, forhøjet med 1,5 procentpoint.